**Dyddiad cyhoeddi:** 27 Medi 2022

**Cais Rhyddid Gwybodaeth**

Diolch i chi am gysylltu â Trafnidiaeth Cymru. Tynnwyd eich ymholiad at sylw tîm Llywodraethu Corfforaethol TrC, sydd wedi delio â’ch ymholiad o dan Ddeddf Rhyddid Gwybodaeth 2000. Mae eich cais wedi cael ei ystyried yn unol â gofynion y Ddeddf a’n Polisi Rheoli Data a Gwybodaeth.

**Eich ymholiad:**

*“Nid cwyn yw hon!!!!*

*Cwestiwn gan fy ngwraig.*

*Mae fy ngwraig a minnau’n aros am drên yng nghanol Caerdydd, ac rydyn ni’n gweld faint o deithwyr sydd yma o’i gymharu â faint o seddi sydd ar gael ar eich gwasanaethau.*

*Rwy’n deall mai TrC sy’n gyfrifol am y gwasanaethau trên ond nid wyf yn deall pam nad oes gennym y cerbydau ar gael i wasanaethu’r cyhoedd*

*Ai diffyg cerbydau yw hyn?*

*Os yw’r cerbydau ar gael, a oes prinder staff?*

*A yw hyn oherwydd diffyg cyllid gan y Cynulliad Cenedlaethol?*

*Os nad oherwydd unrhyw un o’r uchod, a fyddech cystal ag egluro pam, ac yn bwysicach, beth yw eich gweledigaeth ar gyfer dyfodol gwasanaethau trenau yng Nghymru?”*

**Ar ôl adolygu eich cwestiynau, rydyn ni’n gallu darparu’r wybodaeth ganlynol:**

Heb fanylion y trên dan sylw, ni allwn ddarparu gwybodaeth benodol er mwyn egluro pam y gwelwyd gorlenwi ar y gwasanaeth hwnnw, a dim ond mewn termau cyffredinol y gallwn siarad.

Gellir cael effaith andwyol ar wasanaethau am nifer o resymau; o ddifrod i gerbydau pan fyddant mewn gwasanaeth y mae angen eu hatgyweirio, i argaeledd adnoddau (roedd hyn yn arbennig o heriol yng nghanol cyfyngiadau COVID, ac rydym yn parhau i adfer ar ôl yr effaith a gafodd hyn ar y cyflymder yr ydym wedi gallu hyfforddi gyrwyr newydd). Rydyn ni’n gwneud popeth o fewn ein gallu i ddarparu cymaint o le â phosibl ar ein trenau, gan sicrhau bod pob cerbyd sydd ar gael yn cael ei ddefnyddio. Rhoddwyd y gorau i ddefnyddio hen drenau Pacer yn 2020, a rydyn ni’n cyflwyno fflyd newydd o drenau ar draws y rhwydwaith, gyda buddsoddiad o £800m o 2023 ymlaen i sicrhau bod 95% o deithiau’n cael eu gwneud ar drenau newydd.

Mae cyfoeth o wybodaeth ar gael am ein gweledigaeth ar gyfer dyfodol gwasanaethau trên yng Nghymru ar ein gwefan. Mae gwybodaeth am gyflwyno ein fflyd newydd ar gael yma:

[Ein trenau newydd | TrC](https://tfw.wales/info-for/young-travellers/magnificent-train-journey/our-new-trains)

[Arddangos Trenau newydd Trafnidiaeth Cymru (trc.cymru)](https://news.tfw.wales/news/new-transport-for-wales-trains-on-show)

Mae gwybodaeth am greu Metro De Cymru, Bae Abertawe a Gorllewin Cymru a Metro Gogledd Cymru ar gael yma:

[Metro| Trafnidiaeth Cymru (trc.cymru)](https://trc.cymru/prosiectau/metro)

[Teitl y Cyflwyniad (trc.cymru)](https://tfw.wales/sites/default/files/inline-files/Detailed%20Briefing.pdf) (gyda gwybodaeth ychwanegol am gyflwyno ein fflyd newydd ar dudalen 39)

Mae gwybodaeth am ein gweledigaeth uchelgeisiol ar gyfer rhwydwaith trafnidiaeth aml-ddull sydd wedi’i integreiddio’n llawn ac sy’n addas ar gyfer cenedlaethau’r dyfodol, ac y gall Cymru fod yn falch ohono, ar gael yma:

[Trafnidiaeth Cymru:](https://tfw.wales/sites/default/files/2022-08/TfW%20Annual%20Report%202021-22.pdf) [Adroddiad Blynyddol 2020/21 (trc.cymru)](https://tfw.wales/sites/default/files/2022-08/TfW%20Annual%20Report%202021-22.pdf) (t.22-57 yn benodol)

[Beth sy’n digwydd | TrC](https://trc.cymru/amdanom-ni/beth-syn-digwydd)

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".